CELEX: 32011D0479
Language: et
Date: 2011-07-27 00:00:00
Title: 2011/479/: Komisjoni otsus, 27. juuli 2011 , ohutusnõuete kohta, millele peavad vastama võimlemisvarustust käsitlevad Euroopa standardid vastavalt Euroopa Parlamendi ja nõukogu direktiivile 2001/95/EÜ EMPs kohaldatav tekst

29.7.2011   
            
            
               ET
            
            
               Euroopa Liidu Teataja
            
            
               L 197/13
            
         KOMISJONI OTSUS,
   27. juuli 2011,
   ohutusnõuete kohta, millele peavad vastama võimlemisvarustust käsitlevad Euroopa standardid vastavalt Euroopa Parlamendi ja nõukogu direktiivile 2001/95/EÜ
   (EMPs kohaldatav tekst)
   (2011/479/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 3. detsembri 2001. aasta direktiivi 2001/95/EÜ üldise tooteohutuse kohta, (1) eriti selle artikli 4 lõike 1 punkti a,
   ning arvestades järgmist:
   
               (1)
            
            
               Direktiivis 2001/95/EÜ on sätestatud, et Euroopa standardeid peavad kehtestama Euroopa standardiasutused. Sellised standardid peaksid tagama toodete vastavuse direktiivi üldistele ohutusnõuetele.
            
         
               (2)
            
            
               Direktiivi 2001/95/EÜ kohaselt loetakse toode ohutuks, kui see vastab vabatahtlikele riigisisestele standarditele, millega on üle võetud Euroopa standardid, mille viitenumbrid komisjon on avaldanud Euroopa Liidu Teatajas.
            
         
               (3)
            
            
               Direktiivi 2001/95/EÜ artiklis 4 on sätestatud Euroopa standardite koostamise kord. Selle korra kohaselt kehtestab komisjon ohutuse erinõuded, millele Euroopa standardid peavad vastama, ning annab seejärel Euroopa standardiasutustele volitused vastavate standardite koostamiseks.
            
         
               (4)
            
            
               Komisjon avaldab sellise korra kohaselt vastu võetud Euroopa standardite viitenumbrid Euroopa Liidu Teatajas. Direktiivi 2001/95/EÜ artikli 4 lõike 2 teise lõigu kohaselt võib enne nimetatud direktiivi jõustumist Euroopa standardiasutuste poolt vastu võetud standardite viitenumbrid avaldada Euroopa Liidu Teatajas isegi juhul, kui puudub komisjoni volitus, tingimusel et need standardid vastavad nimetatud direktiiviga kehtestatud üldistele ohutusnõuetele.
            
         
               (5)
            
            
               Komisjon avaldas oma otsusega 2005/718/EÜ (2) seitsme võimlemisvarustuse ohutust käsitleva Euroopa standardi viitenumbrid Euroopa Liidu Teatajas.
            
         
               (6)
            
            
               Otsusega 2005/718/EÜ kehtestatud seitse võimlemisvarustuse ohutust käsitlevat Euroopa standardit on koostatud ilma direktiivi 2001/95/EÜ artikli 4 lõike 1 kohase komisjoni volituseta.
            
         
               (7)
            
            
               Üks nimetatud standardeist, EN 913:1996, on asendatud uue versiooniga EN 913:2008. See uus versioon võeti vastu pärast direktiivi 2001/95/EÜ jõustumist ja seega ei ole võimalik avaldada selle viitenumbrit Euroopa Liidu Teatajas, sest puudub ohutuse erinõudeid sisaldav komisjoni volitus.
            
         
               (8)
            
            
               Selleks, et hinnata uue versiooni ja mis tahes järgnevate võimlemisvarustust käsitlevate Euroopa standardi versioonide vastavust direktiiviga 2001/95/EÜ kehtestatud üldistele ohutusnõuetele, on vaja uuesti läbida nimetatud direktiivi artiklis 4 sätestatud menetlus.
            
         
               (9)
            
            
               Seega peab komisjon kindlaks määrama võimlemisvarustuse ohutuse erinõuded, et seejärel volitada Euroopa standardiasutusi koostama nende alusel asjakohaseid Euroopa standardeid.
            
         
               (10)
            
            
               Kui asjakohased standardid on kehtestatud ja kui Euroopa Komisjon otsustab vastavalt direktiivi 2001/95/EÜ artikli 4 lõikes 2 sätestatud korrale avaldada nende viitenumbrid Euroopa Liidu Teatajas, eeldatakse, et võimlemisvarustus vastab direktiivis 2001/95/EÜ sätestatud üldistele ohutusnõuetele nende standarditega hõlmatud ohutusnõuete ulatuses.
            
         
               (11)
            
            
               Käesoleva otsusega ette nähtud meetmed on kooskõlas direktiivi 2001/95/EÜ artikli 15 kohaselt asutatud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Käesolevas otsuses tähendab võimlemisvarustus seadmeid, mida kasutatakse nii individuaalselt kui ka grupis treenimisel, harjutamisel ja võistlemisel. Seadmed pannakse põrandale seisma või kinnitatakse lakke või seinale või muu fikseeritud paigaldise külge. Seadmed on kas püsipaigaldusega või vastavalt kasutusotstarbele muudetavad ja teisaldatavad.
   Artikkel 2
   Käesoleva otsuse lisas on sätestatud artiklis 1 osutatud toodete ohutuse erinõuded, mida peab Euroopa standardite puhul järgima vastavalt direktiivi 2001/95/EÜ artiklile 4.
   Artikkel 3
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 27. juuli 2011
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 11, 15.1.2002, lk 4.
   
      (2)  ELT L 271, 15.10.2005, lk 51.
   
      LISA
      
         VÕIMLEMISVARUSTUSE OHUTUSE ERINÕUDED
      
      
         I   Osa
      
      
         Toode ja toote määratlus
      
      Käesoleva volituse alusel käsitletav võimlemisvarustus on seadmed, mida kasutatakse nii individuaalselt kui ka grupis treenimisel, harjutamisel ja võistlemisel. Seadmed pannakse põrandale seisma või kinnitatakse lakke või seinale või muu fikseeritud paigaldise külge. Seadmed on kas püsipaigaldusega või vastavalt kasutusotstarbele muudetavad ja teisaldatavad.
      Mõne erilise võimlemisvarustuse suhtes kohaldatakse lisaks üldnõuetele täiendavaid ohutusnõudeid.
      
         II   Osa
      
      A.   Üldised ohutusnõuded
      
      Tooted peavad vastama direktiivis 2001/95/EÜ osutatud üldistele ohutusnõuetele ja olema „ohutud” nimetatud direktiivi artikli 2 punktis b määratletud tähenduses. Toode peab eelkõige olema ohutu tavapärastes ja mõistlikult eeldatavates kasutustingimustes, samuti hoidmisel, hoiukohta transportimisel, paigaldamisel, hooldamisel ja lahtimonteerimisel kogu toote kasutusaja kestel. Toode peab olema ohutu ka professionaalide jaoks (nt treenerid, õpetajad).
      Võimlemisvarustust tavapärastes ja mõistlikult eeldatavates tingimustes kasutades peab vigastuste tekkimise ning tervise ja ohutuse kahjustamise risk olema viidud miinimumini. Seadmete osad, millega kasutaja tavapärastes ja eeldatavates kasutustingimustes kokku puutub, ei tohi ohustada kasutaja tervist ega tekitada vigastusi.
      Kõnealuste toodete tavapärane eeldatav kasutusotstarve on laste treenimine (nt koolis, spordiklubides) ning lastel on üldiselt nõrgem ohutaju kui täiskasvanutel. Kui tootedisaini ega kaitsemeetmete abil ei ole võimalik ohtu piisavalt vähendada, võib jääkriski ennetada juhendajatele suunatud teabe andmisega toote kohta.
      Kasutajatele antakse teada, milliseid riske ja ohte võib esineda ja kuidas neid ennetada.
      B.   Ohutuse erinõuded
      
      Direktiivis 2001/95/EÜ osutatud üldiste ohutusnõuete kohaldamisel peab arvestama vähemalt järgmist:
      
                  a)
               
               
                  pinnaviimistlus;
               
            
                  b)
               
               
                  augud ja rebestamist/muljumist/pigistamist põhjustavad kohad;
               
            
                  c)
               
               
                  ootamatu käest pillamine;
               
            
                  d)
               
               
                  kõrgelt kukkumine;
               
            
                  e)
               
               
                  stabiilsus ja tugevus;
               
            
                  f)
               
               
                  reguleerimisseadmed;
               
            
                  g)
               
               
                  kattepolstri põrutuskindlus;
               
            
                  h)
               
               
                  märgistus: igasugusel võimlemisvarustusel peab olema märgitud järgmine teave:
                  
                              1)
                           
                           
                              asjakohase Euroopa standardi number;
                           
                        
                              2)
                           
                           
                              tootja, jaemüüja või importija nimi, kaubamärk või muu tuvastusvahend;
                           
                        
                              3)
                           
                           
                              valmistamisaasta;
                           
                        
                              4)
                           
                           
                              seda varustust ühel ajal kasutada võivate inimeste suurim arv;
                           
                        
                              5)
                           
                           
                              kasutusjuhend;
                           
                        
            
                  i)
               
               
                  takerdumine/kinnijäämine ja lämbumine;
               
            
                  j)
               
               
                  kokkupõrge;
               
            
                  k)
               
               
                  vastupidavus/kestvus;
               
            
                  l)
               
               
                  elektrišokk.
               
            Lisaks sellele võetakse arvesse riske, mida võib põhjustada
      
                  a)
               
               
                  varustuse ebapiisav kandevõime, võttes arvesse kasutatud materjalide tugevust, jäikust ja elastsust;
               
            
                  b)
               
               
                  varustuse ebastabiilsus, võttes arvesse seadmete toestamist ja põrandat ning varustusele avalduvat koormust;
               
            
                  c)
               
               
                  elektrienergia ja vooluringide kasutamine;
               
            
                  d)
               
               
                  mehhaanilise ja hüdroenergia kasutamine;
               
            
                  e)
               
               
                  varustuse kasutamine, sh kukkumine, sisselõikamine, takerdumine, lämbumine, kokkupõrge, keha ülekoormamine;
               
            
                  f)
               
               
                  ligipääs varustusele, sh defektide ilmnemise ja hädaolukordade puhul;
               
            
                  g)
               
               
                  varustuse ja kõrvaliste isikute (nt pealtvaatajad) kokkupuude;
               
            
                  h)
               
               
                  ebapiisav hooldus;
               
            
                  i)
               
               
                  varustuse paigaldamine, lahtimonteerimine ja käsitsemine;
               
            
                  j)
               
               
                  varustuse kokkupuude keemiliste ainetega.
               
            Direktiivis 2001/95/EÜ osutatud üldiste ohutusnõuete kohaldamisel peab arvestama vähemalt järgmiste katsetega:
      
                  a)
               
               
                  takerdumis-/kinnijäämiskatse;
               
            
                  b)
               
               
                  mehhaaniline koormuskatse stabiilsuse ja tugevuse kontrollimiseks;
               
            
                  c)
               
               
                  polstri põrutuskindluse katse;
               
            
                  d)
               
               
                  katsearuanne.
               
            C.   Võimlemisvarustuse näited
      
      Direktiivis 2001/95/EÜ osutatud üldiste ohutusnõuete kohaldamisel lähtutakse järgmisest näitlikust võimlemisvarustuse loetelust (mis ei ole ammendav):
      
                  a)
               
               
                  rööbaspuud ja asümmeetriliste/paralleelsete rööbaspuude kombinatsioonid;
               
            
                  b)
               
               
                  asümmeetrilised rööbaspuud;
               
            
                  c)
               
               
                  saltovarustus;
               
            
                  d)
               
               
                  hobused ja kitsed;
               
            
                  e)
               
               
                  kangid;
               
            
                  f)
               
               
                  varbseinad, nöörredelid ja ronimissõrestikud;
               
            
                  g)
               
               
                  poomid;
               
            
                  h)
               
               
                  rõngad;
               
            
                  i)
               
               
                  trampliinid;
               
            
                  j)
               
               
                  hüppelauad.